<classify> Na ABRAHAM GWANDU, ARUSHA WAFANYAKAZI wanane wa kiwanda cha nondo cha Bansal Steel Rolling Mills Ltd, kilichopo eneo la Kisongo jijini Arusha, wamenusurika kufa baada ya kumwagikiwa na uji wa chuma uliokuwa ukichemka. Tukio hilo lilitokea juzi asubuhi kiwandani hapo, wilayani Arumeru na majeruhi hao walikimbizwa katika Hospitali ya Arusha Lutheran Medical Center kwa matibabu. Akizungumza na waandishi wa habari hospitalini hapo, daktari aliyewahudumia wagonjwa hao, Dk. Rose Kaaya, alisema aliwapokea majeruhi hao juzi asubuhi, wakiwa wameungua sehemu mbalimbali za miili yao. Tumepokea wagonjwa wanane walioungua sehemu mbalimbali na wengine wana majeruhi yaliyosababishwa na kujeruhiwa na vyuma wakati walipokuwa wakikimbia kujiokoa, alisema Dk. Kaaya. Aliwataja majeruhi hao kuwa ni Hassan Guni 27, Christopher Semkiwa 24, Fred Sungi 21, Adrea Kihundwa 26, Calvin Langu 19, Saimon Mkumbo 34, Saimon Njuguna 25 na Tilak Tiwakraj 34.  <topic>: KITAIFA 